b'\n_START_ARTICLE_\nMartxelo Otamendi\n_START_SECTION_\nBiografi\n_START_PARAGRAPH_\nOtamendi begynte sin journalistiske karriere i avisen Egin i 1984. Fra 1987 jobbet han i den baskiske tv-kanalen Euskal Telebista (ETB). Fra juni 1993 drev Otamendi dagsavisen Egunkaria, som han forble redakt\xc3\xb8r for i ti \xc3\xa5r fram til avisen ble stengt i 2003.\n_START_SECTION_\nStenging av Egunkaria\n_START_PARAGRAPH_\n20. februar 2003 raidet Guardia Civil avisens kontorer, beslagla dokumenter og datamaskiner, og frosset avisens konti. Aksjonen ble utf\xc3\xb8rt p\xc3\xa5 ordre av dommeren Juan del Olmo i Audiencia Nacional. I tillegg ble ti individer som var eller hadde v\xc3\xa6rt ansatt i avisen arrestert._NEWLINE_I desember 2004 ble Otamendi sammen med I\xc3\xb1aki Uria, Joan Mari Torrealdai, Txema Auzmendi, Xabier Alegria, Pello Zubira og Xabier Oleaga arrestert anklaget for \xc3\xa5 ha dannet en \xe2\x80\x98ulovlig forening\xe2\x80\x99, og for \xe2\x80\x98medlemskap i eller samarbeid med ETA\xe2\x80\x99. Samtlige ble senere frikjent for alle anklager og l\xc3\xb8slatt. Avisen m\xc3\xa5tte likevel legges ned da dens eiendom ble tvangssolgt av rettsoppnevnte administratorer. Avisen ble alts\xc3\xa5 tvunget til \xc3\xa5 legge ned lenge f\xc3\xb8r sakens rettslige utfall var klart. En liknende sak rammet den venstreorienterte avisen Egin, hvis etterkommer Gara stadig eksisterer.\n_START_SECTION_\nAnklager om tortur\n_START_PARAGRAPH_\nFem av de ti arresterte i februar 2003 hevdet seg utsatt for tortur mens de ble holdt incommunicado av Guardia Civil. Blant annet hevdet de seg utsatt for kvelning med plastpose over hodet og slag mot genitaliene. Torturanklagene skapte politisk skandale, men ble ikke tatt alvorlig av p\xc3\xa5talemyndighetene._NEWLINE_Anklagene om tortur f\xc3\xb8rte til at det spanske innenriksdepartementet saks\xc3\xb8kte Otamendi og hans medtiltalte for falsk forklaring i mars 2003. Innenriksminister Angel Acebes hevdet at anklager om tortur var standard praksis for fengslede ETA-medlemmer. Saken ble droppet i desember 2003._NEWLINE_Otamendi anket tortursaken til den spanske grunnlovsdomstolen, som avviste den. Deretter tok han saken til Den europeiske menneskerettsdomstol i Strasbourg i 2008. I oktober 2012 d\xc3\xb8mte domstolen den spanske stat til \xc3\xa5 betale 24.000 euro til Otamendi for \xc3\xa5 ikke ha etterforsket anklagene om tortur, 20.000 euro i kompensasjon, samt saksomkostninger for 4000 euro. Domstolen slo fast at Spania ikke hadde gjennomf\xc3\xb8rt en tilstrekkelig etterforskning av anklagene om tortur av Egunkarias ansatte.'